ΑΠΟΦΑΣΗ ΤΗΣ ΕΠΙΤΡΟΠΗΣ

της 10ης Σεπτεμβρίου 1999

για τροποποίηση των αποφάσεων 92/260/ΕΟΚ και 93/197/ΕΟΚ όσον αφορά τους υγειονομικούς όρους για την προσωρινή εισαγωγή και την εισαγωγή στην Κοινότητα εγγεγραμμένων ίππων από τα Ηνωμένα Αραβικά Εμιράτα

[κοινοποιηθείσα υπό τον αριθμό Ε(1999) 2795]

(Κείμενο που παρουσιάζει ενδιαφέρον για τον ΕΟΧ)

(1999/613/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών(1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας και ιδίως το άρθρο 15 στοιχείο α) και το άρθρο 16,

Εκτιμώντας:

(1) ότι οι υγειονομικοί όροι και η κτηνιατρική πιστοποίηση για την προσωρινή εισαγωγή και την εισαγωγή εγγεγραμμένων ίππων μεταξύ άλλων από τα Ηνωμένα Αραβικά Εμιράτα καθορίζονται αντιστοίχως στην απόφαση 92/260/ΕΟΚ της Επιτροπής(2), όπως τροποποιήθηκε τελευταία από την απόφαση 1999/228/ΕΚ(3), και στην απόφαση 93/197/ΕΟΚ της Επιτροπής(4), όπως τροποποιήθηκε τελευταία από την απόφαση 1999/252/ΕΚ(5)·

(2) ότι, μετά από τη δεύτερη αποστολή κτηνιατρικής επιθεώρησης της Επιτροπής στα Ηνωμένα Αραβικά Εμιράτα, η υγειονομική κατάσταση φαίνεται ότι βρίσκεται υπό τον ικανοποιητικό έλεγχο των κτηνιατρικών υπηρεσιών, και ειδικότερα η διακίνηση ιπποειδών και το υγειονομικό καθεστώς τους ελέγχονται επαρκώς·

(3) ότι δεν έχει ποτέ αναφερθεί η εμφάνιση πανώλους των ίππων στα Ηνωμένα Αραβικά Εμιράτα και ο εμβολιασμός κατά της νόσου αυτής απαγορεύεται από ενός έτους και πλέον· ότι, επιπλέον, έχει διεξαχθεί μια σειρά ορρολογικών εξετάσεων σε ολόκληρο το έδαφος της χώρας και τα ικανοποιητικά αποτελέσματα έχουν κοινοποιηθεί στα κράτη μέλη και στην Επιτροπή·

(4) ότι οι όροι για την εισαγωγή ιπποειδών στην εν λόγω χώρα είναι τουλάχιστον εξίσου αυστηροί με τους όρους για την εισαγωγή ιπποειδών στην Κοινότητα· ότι επομένως η χώρα θα πρέπει να θεωρηθεί χαμηλού κινδύνου όσον αφορά την εισβολή πανώλους των ίππων από το εξωτερικό·

(5) ότι οι υγειονομικοί όροι και η κτηνιατρική πιστοποίηση πρέπει να εγκρίνονται ανάλογα με την υγειονομική κατάσταση της συγκεκριμένης τρίτης χώρας· ότι η παρούσα περίπτωση αφορά μόνον τους εγγεγραμμένους ίππους που εισάγονται προσωρινά ή μόνιμα από τα Ηνωμένα Αραβικά Εμιράτα·

(6) ότι οι αποφάσεις 92/260/ΕΟΚ και 93/197/ΕΟΚ πρέπει να τροποποιηθούν ανάλογα·

(7) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 92/260/ΕΟΚ τροποποιείται ως εξής:

1. Η πρώτη περίπτωση του στοιχείου δ) στο κεφάλαιο ΙΙΙ του υγειονομικού πιστοποιητικού Ε του παραρτήματος ΙΙ αντικαθίσταται από το ακόλουθο κείμενο: "- είτε:

- στη χώρα αποστολής, σε κέντρο απομόνωσης (3),

ή

- στα Ηνωμένα Αραβικά Εμιράτα (ΑΕ), σε καθορισμένες εγκαταστάσεις υπό επίσημη κτηνιατρική παρακολούθηση (3)".

2. Η τέταρτη περίπτωση του στοιχείου θ) στο κεφάλαιο ΙΙΙ του υγειονομικού πιστοποιητικού Ε του παραρτήματος ΙΙ αντικαθίσταται από το ακόλουθο κείμενο: "- δοκιμασία για την πανώλη των ίππων, όπως περιγράφεται στο παράρτημα Δ της οδηγίας 90/426/ΕΟΚ του Συμβουλίου, που διενεργήθηκε είτε:

- δύο φορές, σε δείγματα αίματος που ελήφθησαν με παρεμβαλλόμενο χρονικό διάστημα μεταξύ τους από 21 έως 30 ημέρες, την... (5) και την... (5), από τα οποία το δεύτερο πρέπει να έχει ληφθεί τις δέκα τελευταίες ημέρες προ της εξαγωγής (3), είτε με αρνητικές αντιδράσεις, εάν δεν έχει εμβολιασθεί (3) (4), είτε χωρίς αύξηση των αντισωμάτων, εάν έχει εμβολιασθεί (3) (4),

ή

- μία φορά, σε δείγμα αίματος που ελήφθη τις δέκα τελευταίες ημέρες προ της εξαγωγής, την... (5), με αρνητική αντίδραση, εάν πρόκειται να αποσταλεί από τα Ηνωμένα Αραβικά Εμιράτα (ΑΕ) (3) (4)".

3. Η ονομασία "Ηνωμένα Αραβικά Εμιράτα (ΑΕ)" προστίθεται με τη σειρά του κωδικού χώρας ISO στον κατάλογο των τρίτων χωρών στην τελευταία περίπτωση του στοιχείου δ) στο κεφάλαιο ΙΙΙ των υγειονομικών πιστοποιητικών Α, Β, Γ, Δ και Ε του παραρτήματος ΙΙ.

Άρθρο 2

Το κεφάλαιο ΙΙΙ του υγειονομικού πιστοποιητικού Ε στο παράρτημα ΙΙ της απόφασης 93/197/ΕΟΚ τροποποιείται ως εξής:

1. To στοιχείο δ) αντικαθίσταται από το ακόλουθο κείμενο: "δ) κατά τη διάρκεια των τελευταίων τριών μηνών των αμέσως προηγούμενων της εξαγωγής (ή από τη γέννησή του, εάν το ζώο είναι νεώτερο των τριών μηνών, ή από την είσοδό του, εάν εισήχθη απευθείας από την Ευρωπαϊκή Κοινότητα κατά τους προηγούμενους τρεις μήνες) διέμεινε σε εκμεταλλεύσεις υπό κτηνιατρική παρακολούθηση στη χώρα αποστολής και παρέμεινε σε εγκεκριμένο κέντρο απομόνωσης, προστατευμένο από έντομα-φορείς, είτε:

- κατά τις τελευταίες 40 ημέρες προ της αποστολής (3),

ή

- κατά τις τελευταίες 30 ημέρες προ της αποστολής από τα Ηνωμένα Αραβικά Εμιράτα (ΑΕ) (3)".

2. To στοιχείο κ) αντικαθίσταται από το ακόλουθο κείμενο: "κ) υποβλήθηκε σε δοκιμασία για την πανώλη των ίππων, όπως περιγράφεται στο παράρτημα Δ της οδηγίας 90/426/ΕΟΚ του Συμβουλίου, που διενεργήθηκε είτε:

- δύο φορές, σε δείγματα αίματος που ελήφθησαν με παρεμβαλλόμενο χρονικό διάστημα μεταξύ τους από 21 έως 30 ημέρες, την... (4) και την... (4), από τα οποία το δεύτερο πρέπει να έχει ληφθεί τις δέκα τελευταίες ημέρες προ της εξαγωγής (3), είτε με αρνητικές αντιδράσεις, εάν δεν έχει εμβολιασθεί (3), είτε χωρίς αύξηση των αντισωμάτων, εάν έχει εμβολιασθεί (3),

ή

- μία φορά, σε δείγμα αίματος που ελήφθη τις δέκα τελευταίες ημέρες προ της εξαγωγής, την... (4), με αρνητική αντίδραση, εάν πρόκειται να αποσταλεί από τα Ηνωμένα Αραβικά Εμιράτα (ΑΕ) (3)".

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 10 Σεπτεμβρίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 224 της 18.8.1990, σ. 42.

(2) ΕΕ L 130 της 15.5.1992, σ. 67.

(3) ΕΕ L 83 της 27.3.1999, σ. 77.

(4) ΕΕ L 86 της 6.4.1993, σ. 16.

(5) ΕΕ L 96 της 10.4.1999, σ. 31.